《幽愤 其一》
清代·袁昶

朝与蝮蛇游，暮与豺虎居。劫掠长安中，官军不留余。

黄巾势合离，朝市成荒墟。燔烧及城阙，阊阖震绮疏。

九陌夜无人，出则防击狙。念我平生友，换酒脱金鱼。

途穷各窜逸，蒺藜塞中衢。阿谁裹饭问，跰𨇤困子与。

独有于侍御，再顾筚门庐。壮我猛将援，饴我行胥疏。

患难情倍亲，促坐愿须臾。皇天况甘雨，洒我园中蔬。

忧虫日以苏，槁苗日以苏。摘蔬更沽酒，留公解饥劬。

作者简介：（1846—1900）浙江桐庐人，字重黎，一字爽秋。光绪二年进士，授户部主事。讲实学，不主故常。官至太常寺卿。以反对用义和团排外，被杀。后追复原职，谥忠节。有《浙西村丛刻》、《袁昶日记》。